देश में कोविड-19 के उपचाराधीन मरीजों की संख्या 221 दिनों में सबसे कम
मंत्रालय ने बताया कि उपचाराधीन मरीजों की संख्या संक्रमण के कुल मामलों का 0.56 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की राष्ट्रीय दर 98.12 प्रतिशत है जो मार्च 2020 के बाद से सबसे अधिक है।
नई दिल्ली. भारत में एक दिन में कोविड-19 के 13,596 नए मामले सामने आने से संक्रमण के कुल मामलों की संख्या 3,40,81,315 हो गयी जबकि उपचाराधीन मरीजों की संख्या कम होकर 1,89,694 रह गयी जो 221 दिनों में सबसे कम है। केंद्रीय स्वास्थ्य मंत्रालय द्वारा जारी आंकड़ों के अनुसार, 166 मरीजों के जान गंवाने से मृतकों की संख्या 4,52,290 पर पहुंच गयी। कोरोना वायरस के एक दिन में सामने आने वाले नए मामले लगातार 24वें दिन 30,000 से कम हैं और लगातार 113वें दिन संक्रमण के दैनिक मामले 50,000 से कम हैं। मंत्रालय ने बताया कि उपचाराधीन मरीजों की संख्या संक्रमण के कुल मामलों का 0.56 प्रतिशत है जो मार्च 2020 के बाद से सबसे कम है जबकि कोविड-19 से स्वस्थ होने की राष्ट्रीय दर 98.12 प्रतिशत है जो मार्च 2020 के बाद से सबसे अधिक है। इस महामारी का इलाज करा रहे मरीजों की संख्या में पिछले 24 घंटों में 6,152 की कमी आयी है।मंत्रालय ने बताया कि देश में जिन 166 लोगों की मौत हुई है उनमें से 74 की केरल में और 29 लोगों की मौत महाराष्ट्र में हुई। देश में महामारी से अब तक 4,52,290 लोगों की मौत हो चुकी है। इनमें से 1,39,789 लोगों की मौत महाराष्ट्र में, 37,941 की कर्नाटक में, 35,899 की तमिलनाडु, 26,865 की केरल, 25,089 की दिल्ली, 22,898 की उत्तर प्रदेश और 18,977 लोगों की मौत पश्चिम बंगाल में हुई। स्वास्थ्य मंत्रालय ने बताया कि अभी तक जिन लोगों की संक्रमण से मौत हुई है, उनमें से 70 प्रतिशत से ज्यादा मरीजों को अन्य बीमारियां भी थीं।